Predkladacia správa

Výkup pozemkov pre závody Kia a Hyundai v Žiline a súvisiacu infraštruktúru je dlhodobo citlivým problémom, ktorý ovplyvňuje termíny dokončenia jednotlivých stavieb. Slovenská republika je v zmysle uzavretej investičnej zmluvy povinná plniť dohodnuté termíny a iné svoje záväzky, čo jej tento stav neumožňuje dodržať.
Problematika navýšenia prostriedkov pre potreby realizácie investičných projektov Kia a Hyundai Mobis je komplexnejšia. Táto správa sa zaoberá len výkupom pozemkov s tým, že ostatným častiam sa bude venovať osobitný materiál. 
Pozemky pod závody sú vykúpené na 99 % (Kia) a 97,4 % (Hyundai). Problematickým bodom výkupu sú rôzne základné ceny pozemkov. Nakoľko nebolo možné vzhľadom na činnosť petičných výborov vykúpiť pozemky pod závody za pôvodnú priemernú cenu 136 Sk/m2 stanovenú znaleckým posudkom ako všeobecnú hodnotu, bol rozhodnutím vlády z apríla 2005 schválený postup výkupu za cenu 350 Sk/m2 prostredníctvom SPF, ktorým bola snaha vyhovieť majiteľom odmietajúcim predať svoje pozemky za nižšiu cenu.
Pozemky pod infraštruktúru sú vykúpené ku dnešné dňu len približne na 21%, čo je kritický stav vzhľadom na zmluvné termíny ukončenia stavby cesty, kanalizácie a ostatnej infraštruktúry. Zlomovým momentom sa stalo vydanie predbežného opatrenia, ktorým Okresný súd v Žiline pozastavil práce na prístupovej komunikácii a ostatných stavbách. Zároveň začala Generálna prokuratúra vyšetrovanie podozrení z trestných činov súvisiacich s pozemkami pod infraštruktúru. 
Ministerstvo hospodárstva analyzovalo viacero variant riešenia tejto situácie, pričom základom boli nasledujúce možnosti:
i)	vyvlastnenie, alebo 
ii)	vykúpenie pozemkov za vyššiu cenu a doplatenie za pozemky pod závody, (čo je jedna z podmienok časti majiteľov ktorí vlastnia pozemky aj pod infraštruktúrou aj pod závodmi), alebo 
iii)	kombinácia oboch riešení – čiastočné doplatenie a čiastočné vyvlastnenie.

Na základe viacerých právnych a ekonomických analýz (ich zhrnutie je základom tohto materiálu), ktoré boli spracované ako podklady pre rozhodnutie o tejto problematike, bolo odporučené nasledovné riešenie:
Optimálnym spôsobom by mohlo byť vykúpenie pozemkov pod infraštruktúru za cenu určenú v zmysle znaleckého posudku a zároveň uzavretie dohody o urovnaní so všetkými vlastníkmi, ktorí predali pozemky pod závod za cenu nižšiu ako 350 Sk, na základe čoho im bude poskytnutý titulom urovnania doplatok za predané pozemky pod závod. Nakoľko očakávame, že všetkých vlastníkov bude zastupovať jeden právny zástupca, možno predpokladať jednotné organizačné zastrešenie, koordinovanosť a tým urýchlenie celého procesu. Doplatenie kúpnej ceny bude podmienené poskytnutím písomného čestného vyhlásenia každého vlastníka o tom, že podporuje realizáciu projektu, že súhlasí s doterajším priebehom prác a so zastavením všetkých prebiehajúcich súdnych a iných konaní, ktoré bránia riadnej realizácii výstavby infraštruktúry a iných súvisiacich konaní a že doteraz mu nevznikla v danej súvislosti žiadna škoda. 

	Výhody: budú kompenzovaní všetci pôvodní vlastníci pozemkov pod závod; pravdepodobné je jednotné zastupovanie dotknutých vlastníkov, čo prispeje ku koordinovanejšiemu, rýchlejšiemu a bezproblémovejšiemu  napredovaniu v realizácii výstavby infraštruktúry; zmiernenie nepriaznivých daňových a účtovných aspektov v súvislosti s kúpnou cenou; jednotný prístup ku všetkým vlastníkom; jednotný právny titul; čestné vyhlásenia od všetkých zastupovaných vlastníkov; jednoznačnejšie posúdenie vplyvov na štátnu pomoc;

	Nevýhody: teoreticky možná polemika založenia určitého precedensu do budúcnosti, ktorý už de facto bol založený rozhodnutím z apríla 2005.

Dodatočný náklad z verejných zdrojov na  výkup pozemkov pod infraštruktúru by pri cenách ktoré vychádzajú z vládou stanoveného základu (350 Sk/m2) predstavoval potrebu dodatočných zdrojov vo výške 425 766 000 Sk.  
Tieto zdroje však predstavujú len na náklady na výkup pod infraštruktúru, pričom časť majiteľov, ktorí vlastnia pozemky aj pod závodmi aj pod infraštruktúrou, podmieňuje predaj svojich pozemkov pod infraštruktúru doplatkom do vyššej ceny za pozemky pod závody.  
Z vyššie uvedeného dôvodu vzniká potreba ďalších dodatočných prostriedkov na doplatenie za pozemky pod závody Kia a Hyundai vo výške 380 000 000 Sk.
Ministerstvo Hospodárstva SR ako správca rozpočtovej kapitoly je v zmysle zákona o rozpočtových pravidlách povinné nakladať so zverenými prostriedkami tak, aby ich použitie bolo maximálne efektívne a hospodárne. V zmysle tohto ustanovenia je potrebné porovnávať vyššie uvedené čiastky s možnými sankciami za nesplnenie záväzkov zo strany investorov, ktoré boli odhadnuté na minimálne 4 mld. Sk.  za každých 100 dní omeškania ( Ich bližšie zdôvodnenie je v prílohe tohto materiálu). 
Otázka výkupu pozemkov zostáva aj naďalej najkritickejším a kľúčovým bodom realizácie projektu, ktorého nevyriešenie môže viesť k odstúpeniu investora od investičnej zmluvy, resp. k uplatneniu si náhrady škôd z dôvodu neplnenia záväzkov, vyplývajúcich z investičnej zmluvy slovenskou stranou.
Vzhľadom na to, že je výrazne ohrozená ďalšia realizácia investície a je neyhnutné urýchlene riešiť vzniknutú situáciu a chýbajúce finančné zdroje na výkup pozemkov, materiál nebol predložený na medzirezortné pripomienkové konanie, ale je výsledkom posudzovania medzirezortnej pracovnej skupiny. 
Vzhľadom na vyššie uvedené skutočnosti odporúčame vláde materiál schváliť.